Biotexnologiyalarni rivojlantirish va mamlakatning biologik xavfsizligini ta’minlash tizimini takomillashtirish bo‘yicha kompleks chora-tadbirlar to‘g‘risida

Biotexnologiyalarni rivojlantirish va mamlakatning biologik xavfsizligini ta’minlash tizimini takomillashtirishning ustuvor yo‘nalishlarini belgilash, ushbu sohalarda fan, ta’lim va ishlab chiqarishning integratsiyasini ta’minlash, iqtisodiyot va ijtimoiy sohani ilg‘or biotexnologiyalar asosida rivojlantirish, shuningdek, 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasini “Ilm, ma’rifat va raqamli iqtisodiyotni rivojlantirish yili”da amalga oshirishga oid davlat dasturida belgilangan vazifalarni izchil amalga oshirish maqsadida: 
 1. Quyidagilar:
 2020 — 2024-yillarda biotexnologiyalarni rivojlantirish va mamlakatning biologik xavfsizligini ta’minlash tizimini takomillashtirish bo‘yicha kompleks chora-tadbirlar dasturi 1-ilovaga muvofiq; 
 Biotexnologiyalar sohasida 2020 — 2024-yillarda bajariladigan ustuvor ilmiy-tadqiqot ishlarini amalga oshirish dasturi 2-ilovaga muvofiq tasdiqlansin.
 2. Innovatsion rivojlanish vazirligi (I.Y. Abduraxmonov) Fanlar akademiyasi (B.S. Yuldashev), Oliy va o‘rta maxsus ta’lim vazirligi (I.U. Madjidov), Sog‘liqni saqlash vazirligi (A.M. Xadjibayev) hamda boshqa manfaatdor vazirlik va idoralar bilan birgalikda ikki oy muddatda 2021 — 2024-yillarda biotexnologiyalar sohasida ilmiy-tadqiqot va innovatsiya ishlarini rivojlantirishning maqsadli ko‘rsatkichlarini Fan va texnologiyalar bo‘yicha respublika kengashi tomonidan tasdiqlash uchun Vazirlar Mahkamasiga kiritsin. 
 3. Vazirlar Mahkamasi huzurida Biologik xavfsizlik kengashi (keyingi o‘rinlarda — Kengash) tashkil etilsin va quyidagilar uning asosiy vazifalari etib belgilansin:
 mamlakatning biologik xavfsizligini ta’minlash sohasida yagona davlat siyosatining amalga oshirilishini tashkil qilish;
 xavfli biologik omillar ta’siridan aholini himoya qilish va atrof-muhitni muhofaza qilish, biologik xavf-xatarlarning oldini olish, biologik xavflarni monitoring qilish tizimini yaratish va rivojlantirishga qaratilgan tavsiyalar va takliflarni tayyorlash, ekspert baholash hamda ko‘rib chiqish; 
 mamlakatning biologik xavfsizligini ta’minlashga qaratilgan tadbirlarni amalda ro‘yobga chiqarish bo‘yicha ta’sirchan chora-tadbirlarni ishlab chiqish;
 vazirlik, idoralar, mahalliy davlat hokimiyati organlari, ilmiy-tadqiqot va ta’lim muassasalari, fuqarolik jamiyati institutlarining mamlakat biologik xavfsizligini ta’minlash bo‘yicha maqsadli vazifalarni bajarishdagi o‘zaro hamkorligini ta’minlash;
 Bakteriologik (biologik) va toksik qurol-yarog‘larni ishlab chiqish, tayyorlash va to‘plashni man etish hamda ularni tugatish to‘g‘risidagi Konvensiya qoidalarining amalga oshirilishini ta’minlash;
 muhim davlat ahamiyatiga ega bo‘lgan hamda mamlakatning biologik xavfsizligini ta’minlash bo‘yicha choralar ko‘rish davomida yuzaga keladigan dolzarb masalalar hamda muammolarni, shu jumladan omma o‘rtasida muhokama qilish.
 4. Belgilab qo‘yilsinki:
 Kengash Vazirlar Mahkamasi huzuridagi maslahat organi hisoblanadi va mamlakatning biologik xavfsizligi sohasidagi davlat siyosatini amalga oshirish bilan bog‘liq masalalarni ko‘rib chiqishda davlat organlari, ilmiy, nodavlat notijorat va boshqa tashkilotlarning o‘zaro hamkorligini ta’minlash maqsadida tashkil etiladi;
 Kengash o‘z faoliyatini majlislar shaklida yuritadi. Kengash majlislari zaruratga ko‘ra, lekin har yarim yilda kamida bir marta o‘tkaziladi.
 5. Quyidagilar:
 Vazirlar Mahkamasi huzuridagi Biologik xavfsizlik kengashining tarkibi 3-ilovaga muvofiq;
 Vazirlar Mahkamasi huzuridagi Biologik xavfsizlik kengashi to‘g‘risidagi nizom 4-ilovaga muvofiq tasdiqlansin.
 6. Toshkent vaksina va zardoblar ilmiy-tadqiqot institutining (keyingi o‘rinlarda — Institut) respublikada farmatsevtika biotexnologiyalari va vaksina-zardob ishini rivojlantirish, mahalliy immunobiologik preparatlarni yaratishga yo‘naltirilgan faoliyati qo‘llab-quvvatlansin va uning ushbu yo‘nalishdagi asosiy vazifalari etib quyidagilar belgilansin:
 immunobiologik preparatlar (vaksinalar, zardoblar, test-diagnostikumlar va boshqalar) bo‘yicha fundamental, amaliy va innovatsion tadqiqotlarni amalga oshirish hamda ularni amaliyotga joriy etish; 
 mamlakatning biologik xavfsizligi tizimini takomillashtirishga qaratilgan chora-tadbirlarni ilmiy-texnik va uslubiy jihatdan ta’minlash;
 vaksina-zardob ishi bo‘yicha infeksiya kasalliklariga qarshi profilaktika, diagnostika, dori vositalari va preparatlarini yaratish, ularning ishlab chiqarish texnologiyalarini takomillashtirish;
 ilmiy faoliyatga oid davlat dasturlari doirasida biotexnologiya, immunologiya va mikrobiologiya sohasidagi ilmiy loyihalarni amalga oshirishda ishtirok etish.
 7. Quyidagilar:
 Toshkent vaksina va zardoblar ilmiy-tadqiqot institutining faoliyatini takomillashtirish dasturi 5-ilovaga muvofiq;
 Toshkent vaksina va zardoblar ilmiy-tadqiqot institutining tuzilmasi 6-ilovaga muvofiq tasdiqlansin.
 8. Institut faoliyatini samarali tashkil etish maqsadida:
 a) Sog‘liqni saqlash vazirligi (A.M. Xadjibayev):
 ikki oy muddatda Institutning ilmiy-tadqiqot ishlari dasturi va 2025-yilgacha maqsadli ko‘rsatkichlarni Fan va texnologiyalar bo‘yicha respublika kengashi tomonidan tasdiqlash uchun Vazirlar Mahkamasiga kiritsin; 
 Innovatsion rivojlanish vazirligi (Sh.U. Turdiqulova), Fanlar akademiyasi (B.S. Yuldashev) bilan birgalikda Institutni 2021-yil 1-aprelga qadar yuqori malakali ilmiy xodim va mutaxassislar bilan to‘ldirish choralarini ko‘rsin; 
 Institut faoliyatini yo‘lga qo‘yish samaradorligi yuzasidan 2021-yil 1-iyul va 2022-yil 1-yanvarda Vazirlar Mahkamasiga axborot berilsin;
 b) Farmatsevtika tarmog‘ini rivojlantirish agentligi (keyingi o‘rinlarda — Agentlik) (S.X. Kariyev) Institutni zamonaviy laboratoriya uskunalari va jihozlari, orgtexnika, kompyuter hamda boshqa moddiy-texnik vositalar bilan ta’minlash choralarini ko‘rsin;
 v) Davlat aktivlarini boshqarish agentligi (S.X. Bekenov), Toshkent shahar hokimligi (J.A. Artikxodjayev), Agentlik (S.X. Kariyev), Fanlar akademiyasi (B.S. Yuldashev) hamda Innovatsion rivojlanish vazirligi (Sh.U. Turdiqulova) ikki oy muddatda Institutni bino va inshootlar bilan ta’minlash yuzasidan Vazirlar Mahkamasiga taklif kiritsin;
 g) Vazirlar Mahkamasi (B.A. Musayev, O.M. Umarov) Institut faoliyatining samarali yo‘lga qo‘yilishini muvofiqlashtirsin.
 9. Belgilansinki:
 2021-yil 1-yanvardan boshlab Institut xodimlari mehnatiga haq to‘lash, bino va inshootlarini saqlash bo‘yicha xarajatlarni moliyalashtirish, shuningdek, joriy xarajatlarini qoplash Davlat budjeti mablag‘lari hisobidan amalga oshiriladi;
 Institut xodimlariga Fanlar akademiyasi ilmiy-tadqiqot muassasalarining tegishli lavozimlari uchun belgilangan mehnatga haq to‘lash va moddiy rag‘batlantirish shartlari qo‘llaniladi;
 Agentlik ishlab chiqarish zaruriyatidan kelib chiqib, Farmatsevtika tarmog‘ini qo‘llab-quvvatlash va rivojlantirish jamg‘armasi mablag‘lari, qonun hujjatlari bilan taqiqlanmagan boshqa manbalar hisobiga yoki autsorsing hamda davlat-xususiy sheriklik mexanizmlarini qo‘llash orqali Institutning tajriba-ishlab chiqarish bo‘linmalarini (shtat birliklarini) to‘ldirish huquqiga ega.
 10. Agentlik, Sog‘liqni saqlash vazirligi hamda Investitsiyalar va tashqi savdo vazirligining “Tashkent Pharma Park” innovatsion ilmiy-ishlab chiqarish farmatsevtika klasteri hududida: 
 “Vaksinalar ishlab chiqarish maydonchasini ishga tushirish” loyihasini (keyingi o‘rinlarda — loyiha) amalga oshirish;
 Institut huzurida xavfsizlik darajasi bo‘yicha “BSL-3” xalqaro standartiga mos keluvchi tajriba-sinov laboratoriyasini (keyingi o‘rinlarda — “BSL-3” laboratoriyasi) tashkil etish to‘g‘risidagi takliflari ma’qullansin.
 Belgilab qo‘yilsinki:
 Agentlik loyiha samarali amalga oshirilishi hamda “BSL-3” laboratoriyasi tashkil etilishi uchun mas’ul bo‘lgan ijro etuvchi organ hisoblanadi;
 loyihani amalga oshirish va “BSL-3” laboratoriyasini tashkil etishni umumiy muvofiqlashtirish Investitsiyalar va tashqi savdo vazirligi tomonidan amalga oshiriladi.
 Agentlik (S.X. Kariyev) Investitsiyalar va tashqi savdo vazirligi (Sh.A. Vafayev) bilan birgalikda ikki oy muddatda loyihani amalga oshirish va “BSL-3” laboratoriyasini tashkil etish konsepsiyasi va texnik-iqtisodiy asoslari yetakchi loyiha institutlari va injiniring kompaniyalarini jalb qilgan holda ishlab chiqilishini, shuningdek, ularni moliyalashtirish manbalarining aniqlashtirilishini ta’minlasin. 
 11. Institut faoliyatini moliyalashtirish manbalari etib quyidagilar belgilansin:
 Davlat budjetidan ajratiladigan mablag‘lar;
 Innovatsion rivojlanish vazirligi tomonidan ilmiy faoliyatga oid davlat dasturlari doirasida o‘tkaziladigan tanlovlar natijalariga ko‘ra ajratiladigan mablag‘lar;
 Institut faoliyatiga mos yo‘nalishlar bo‘yicha xo‘jalik shartnomalarini bajarish asosida olingan mablag‘lar;
 yuridik va jismoniy shaxslarning homiylik xayriyalari;
 xalqaro moliya institutlari va xorijiy tashkilotlarning grantlari;
 qonun hujjatlarida taqiqlanmagan boshqa manbalar.
 12. Innovatsion rivojlanish vazirligi va Fanlar akademiyasining:
 Innovatsion rivojlanish vazirligi huzuridagi Ilg‘or texnologiyalar markazida (keyingi o‘rinlarda — Ilg‘or texnologiyalar markazi) Kopengagen universiteti (Daniya) bilan hamkorlikda zamonaviy fudomiks laboratoriyasini, “hujayra texnologiyalari” ilmiy laboratoriyasini hamda biotexnologiya, biologiya, biotibbiyot, kimyo sohalarida yaratiladigan katta hajmli ma’lumotlarni tahlil qilish bo‘yicha “Big Data” milliy laboratoriyasini;
 Fanlar akademiyasining Mikrobiologiya institutida “fitovirusologiya” ilmiy laboratoriyasini tashkil etish to‘g‘risidagi takliflari ma’qullansin.
 Ushbu biotexnologik laboratoriyalarni tashkil etishni moliyalashtirish manbalari etib Innovatsion rivojlanish va novatorlik g‘oyalarini qo‘llab-quvvatlash jamg‘armasi mablag‘lari, ilmiy faoliyatga oid davlat dasturlariga ajratilgan mablag‘lar, xalqaro moliya institutlari, tashkilotlari va donor-mamlakatlarning kredit va grantlari, qonun hujjatlarida taqiqlanmagan boshqa manbalar belgilansin.
 Innovatsion rivojlanish vazirligi (I.Y. Abduraxmonov) 2021-yil yakuniga qadar ushbu biotexnologik laboratoriyalarning ishga tushirilishini ta’minlasin.
 13. Innovatsion rivojlanish vazirligi (I.Y. Abduraxmonov) 2021-2022-yillarda ilmiy faoliyatga oid davlat dasturlariga ajratilgan mablag‘lar hisobidan quyidagilarni moliyalashtirish uchun Innovatsion rivojlanish va novatorlik g‘oyalarini qo‘llab-quvvatlash jamg‘armasiga 20 milliard so‘mgacha mablag‘lar ajratsin: 
 biotexnologiyalar sohasida “startap” loyihalarini amalga oshirish;
 50 foizgacha birgalikda moliyalashtirish sharti bilan tajriba-sanoat biotexnologik ishlab chiqarishlarni tashkil etish va rivojlantirish; 
 biotexnologiyalarni rivojlantirish uchun ilmiy va laboratoriya uskunalarini xarid qilish;
 sohaga zamonaviy texnologiya, innovatsion g‘oya va ishlanmalarni joriy qilish;
 yosh mutaxassislarni xorijda ilmiy stajirovkadan o‘tkazish, xorijiy mutaxassis va maslahatchilarni jalb qilish.
 14. 2020-yil 1-dekabrdan boshlab shunday tartib o‘rnatilsinki, unga ko‘ra: 
 a) Tadbirkorlik faoliyatini qo‘llab-quvvatlash davlat jamg‘armasi mablag‘lari hisobidan:
 biotexnologiyalar sohasida investitsiya loyihalarini amalga oshirish uchun jalb qilinadigan tijorat banklarining kreditlari bo‘yicha kredit summasining 50 foizigacha (50 foizi ham kiradi), biroq 2,5 milliard so‘mdan ortiq bo‘lmagan miqdorda kafillik beriladi;
 umumiy qiymati 5 milliard so‘mdan, foiz stavkasi Markaziy bank asosiy stavkasining 1,5 baravaridan oshmagan biotexnologiyalar sohasida investitsiya loyihalarini amalga oshirish uchun tijorat banklarining milliy valyutada ajratiladigan kredit va lizinglari bo‘yicha foiz stavkasining asosiy stavkadan oshgan, biroq asosiy stavkaning 30 foizidan ko‘p bo‘lmagan qismini qoplash uchun uch yil muddatgacha kompensatsiya taqdim etiladi;
 b) biotexnologiyalar sohasida ilmiy tadqiqotlar va innovatsion faoliyatni amalga oshirish maqsadida O‘zbekiston Respublikasiga 3 million AQSh dollaridan kam bo‘lmagan to‘g‘ridan to‘g‘ri investitsiya kiritgan xorijiy ilmiy tashkilotlarga Davlat budjetidan ilmiy faoliyatga oid davlat dasturlari uchun ajratiladigan mablag‘lar hisobidan ilmiy tadqiqotlarni amalga oshirish uchun 10 milliard so‘mgacha maqsadli grantlar taqdim etiladi.
 Bunda:
 ilmiy faoliyatga oid davlat dasturlari uchun maqsadli grantlar kiritilgan investitsiya mablag‘lari to‘liq o‘zlashtirilganidan so‘ng taqdim etiladi;
 Davlat budjeti mablag‘lari hisobiga ilmiy faoliyat subyektlari tomonidan olingan intellektual mulk obyektlariga bo‘lgan huquq davlatning ilmiy va oliy ta’lim, shuningdek, boshqa davlat muassasalari nomidan, agar intellektual mulk obyektlari mualliflari bilan tuzilgan shartnomalarda boshqacha qoidalar nazarda tutilmagan bo‘lsa, davlatga tegishli bo‘ladi.
 15. Shunday amaliyot joriy etilsinki, unga ko‘ra:
 Ilg‘or texnologiyalar markazi har yili 1-dekabrga qadar Tarif va notarif tartibga solish kengashiga biotexnologik mahsulotlar ishlab chiqarish uchun xo‘jalik yurituvchi subyektlar tomonidan olib kiriladigan O‘zbekiston Respublikasida ishlab chiqarilmaydigan xomashyo, reaktivlar, butlovchi qismlar, detallar, uzellar, texnologik hujjatlar, dasturiy ta’minotlar uchun undiriladigan bojxona bojlarini kamaytirish bo‘yicha asoslantirilgan takliflar kiritib boradi; 
 Tarif va notarif tartibga solish kengashi (S.U. Umurzakov) taqdim etilgan takliflarga asosan bojxona bojlarini kamaytirish masalalarini ko‘rib chiqib, belgilangan tartibda tegishli qaror qabul qiladi.
 16. O‘zbekiston Respublikasi Biologik xilma-xillik haqidagi Konvensiyaning bioxavfsizlik bo‘yicha Kartaxen protokoliga (Monreal, 2000-yil 29-yanvar) qo‘shilganligi ma’lumot uchun qabul qilinsin.
 Kartaxen protokoli qoidalarini amalga oshirish maqsadida Innovatsion rivojlanish vazirligi (Sh.U. Turdiqulova) manfaatdor vazirlik va idoralar bilan birgalikda ikki oy muddatda tarkibida genetik modifikatsiyalangan organizmlar, pestitsidlar, oziq-ovqat qo‘shimchalari va bo‘yoqlar mavjud bo‘lgan qishloq xo‘jaligi va oziq-ovqat mahsulotlarini markirovkalashni bosqichma-bosqich joriy etish bo‘yicha, shu jumladan quyidagilarni nazarda tutuvchi Hukumat qarori loyihasini Vazirlar Mahkamasiga kiritsin:
 Sanitariya-epidemiologik osoyishtalik va jamoat salomatligi xizmatining hududlarda joylashgan laboratoriyalarini akkreditatsiyadan o‘tkazish;
 Qishloq xo‘jaligi vazirligi tizimidagi ilmiy tashkilotlar, Veterinariya va chorvachilikni rivojlantirish davlat qo‘mitasi hamda Agrosanoat majmui ustidan nazorat qilish inspeksiyasi qoshidagi “Agrosanoat majmuida xizmatlar ko‘rsatish markazi” DUKda o‘z mablag‘lari hisobidan oziq-ovqat mahsulotlari, shuningdek, o‘simlikshunoslik uchun xomashyo, omuxta va ekish materiallari tarkibida genetik modifikatsiyalangan organizmlarning mavjudligini aniqlash uchun laboratoriyalarni (real ehtiyojlardan kelib chiqqan holda) tashkil etish. 
 17. Qishloq xo‘jaligi vazirligi (J.A. Xodjayev) manfaatdor vazirlik va idoralar bilan birgalikda ikki oy muddatda:
 O‘simliklar karantini va himoyasi bo‘yicha xalqaro konvensiya va boshqa tegishli xalqaro standartlarga muvofiq ruxsat berilgan pestitsidlar, zaharli kimyoviy moddalar ro‘yxatini va mineral o‘g‘itlardan foydalanish normalarini qayta ko‘rib chiqsin va tasdiqlasin;
 biotexnologik mahsulotlar iste’moli hajmini oshirish, qishloq xo‘jaligida kimyoviy o‘g‘itlar, pestitsidlar va boshqa zaharli kimyoviy moddalardan foydalanishdan biopreparatlarga bosqichma-bosqich o‘tish bo‘yicha kompleks chora-tadbirlarni ishlab chiqsin va Vazirlar Mahkamasiga kiritsin.
 Belgilab qo‘yilsinki, 2021-yil 1-martdan boshlab pestitsidlar, gerbitsidlar va boshqa zaharli kimyoviy moddalarni ishlab chiqaradigan yoki O‘zbekiston Respublikasi hududiga olib kiradigan xo‘jalik yurituvchi subyektlar ushbu moddalarning standart namunalari belgilangan tartibda O‘zbekiston Respublikasi qishloq xo‘jaligida o‘simlik zararkunandalari, kasalliklari va begona o‘tlarga qarshi foydalanish uchun ruxsat etilgan kimyoviy va biologik himoya vositalari, defoliantlar hamda o‘simliklar o‘sishini boshqaruvchi vositalar ro‘yxatiga kiritilishini va ushbu standart namunalari bilan birga sotilishini ta’minlaydi.
 18. Kengash (A.N. Aripov) bir oy muddatda quyidagilarni nazarda tutuvchi Hukumat qarori loyihasining ishlab chiqilishi va Vazirlar Mahkamasiga kiritilishini ta’minlasin:
 biologik xavflarni monitoring qilish bo‘yicha mustaqil tizimni yaratish;
 biologik xavfsizlikni ta’minlashning milliy tizimi doirasida avtomatlashtirilgan axborot-tahliliy va prognoz-modellashtirish kompleksini yaratish;
 obyektlar, hududlar va tabiiy hodisalarning biologik xavf-xatar darajasini aniqlash va toifalash bo‘yicha yagona mezonlar va uslubiy bazani ishlab chiqish.
 19. Sog‘liqni saqlash vazirligi (A.M. Xadjibayev) mas’ul vazirlik va idoralar bilan birgalikda 2021-yil 1-martga qadar ushbu qaror qoidalarini inobatga olib, quyidagi huquqiy mexanizmlarni nazarda tutgan holda “O‘zbekiston Respublikasi biologik xavfsizligi to‘g‘risida”gi qonun loyihasining ishlab chiqilishini yakuniga yetkazsin: 
 gen-muhandislik faoliyati xavfsizligini ta’minlash, shu jumladan genetik modifikatsiyalangan organizmlar xavfini baholashning milliy tizimini yaratish va uning faoliyat yuritishi; 
 vujudga kelgan biologik xavf-xatarlar bilan bog‘liq muammolarni hal qilishga qaratilgan maqsadli ishlanmalarni tezkor moliyalashtirish.
 20. Kengash (A.N. Aripov) O‘zbekiston Respublikasi Prezidenti huzuridagi Xavfsizlik kengashi kotibi V.V. Maxmudov bilan birgalikda bir hafta muddatda ushbu qarorda belgilangan vazifalar va tadbirlarning samarali ijrosini ta’minlash yuzasidan 2021-yil uchun chora-tadbirlar rejasini tasdiqlasin va ijrosini tashkil etsin, kelgusida har yilning 1-dekabriga qadar keyingi yil uchun xuddi shunday chora-tadbirlar rejasini ishlab chiqib, amalga oshirilishini ta’minlasin.
 21. Axborot va ommaviy kommunikatsiyalar agentligi (A.A. Xodjayev) O‘zbekiston Milliy axborot agentligi (A.K. Kuchimov) va Milliy teleradiokompaniyasi (A.D. Xadjayev) bilan birgalikda ommaviy axborot vositalarida ushbu qaror mohiyati va ahamiyati bo‘yicha chiqishlar va tematik teleko‘rsatuvlar tashkil etsin. 
 22. Innovatsion rivojlanish vazirligi (I.Y. Abduraxmonov), Sog‘liqni saqlash vazirligi (B.K. Yusupaliyev) manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin. 
 23. Mazkur qaror ijrosini samarali tashkil etishga shaxsiy javobgar etib innovatsion rivojlanish vaziri I.Y. Abduraxmonov va sog‘liqni saqlash vaziri A.M. Xadjibayev belgilansin. 
 Mazkur qaror ijrosini har chorakda muhokama qilib borish, ijro uchun mas’ul idoralar faoliyatini muvofiqlashtirish va nazorat qilish O‘zbekiston Respublikasining Bosh vaziri A.N. Aripov va O‘zbekiston Respublikasi Prezidentining maslahatchisi A.A. Abduvaxitov zimmasiga yuklansin. 
 Amalga oshirilayotgan chora-tadbirlar natijadorligi yuzasidan O‘zbekiston Respublikasi Prezidentiga har chorak yakuni bo‘yicha axborot berib borilsin.
 1. Ushbu Nizom Vazirlar Mahkamasi huzuridagi Biologik xavfsizlik kengashi (keyingi o‘rinlarda — Kengash) faoliyatini tashkil etish tartibi, vazifalari va huquqlarini belgilaydi.
 2. Kengash mamlakatning biologik xavfsizligi sohasidagi davlat siyosatini amalga oshirish bilan bog‘liq masalalarni ko‘rib chiqishda davlat hokimiyati organlari, davlat boshqaruvi organlari, ilmiy, nodavlat notijorat va boshqa tashkilotlarning o‘zaro hamkorligini ta’minlash maqsadida maslahat organi sifatida tashkil etiladi.
 3. Kengash o‘z faoliyatini O‘zbekiston Respublikasining Konstitutsiyasi va qonunlariga, O‘zbekiston Respublikasi Prezidenti farmonlari, qarorlari va farmoyishlari, Vazirlar Mahkamasi qarorlari, ushbu Nizom va boshqa qonun hujjatlariga muvofiq amalga oshiradi.
 4. Kengash o‘z faoliyatini davlat organlari va tashkilotlari, nodavlat notijorat tashkilotlar va fuqarolik jamiyatining boshqa institutlari bilan hamkorlikda amalga oshiradi.
 5. Kengashning o‘z vakolatlari doirasida qabul qilgan qarorlari ijrosi davlat va xo‘jalik boshqaruvi organlari, mahalliy ijroiya hokimiyati organlari va boshqa tashkilotlar uchun bajarilishi majburiydir.
 6. Quyidagilar Kengashning asosiy vazifalari hisoblanadi:
 mamlakatning biologik xavfsizligini ta’minlash sohasida yagona davlat siyosatining amalga oshirilishini tashkil qilish;
 xavfli biologik omillar ta’siridan aholini himoya qilish va atrof-muhitni muhofaza qilish, biologik xavf-xatarlarning oldini olish, biologik xavflarni monitoring qilish tizimini yaratish va rivojlantirishga qaratilgan tavsiyalar va takliflarni tayyorlash, ekspert baholash hamda ko‘rib chiqish; 
 mamlakatning biologik xavfsizligini ta’minlashga qaratilgan tadbirlarni amalda ro‘yobga chiqarish bo‘yicha ta’sirchan chora-tadbirlarni ishlab chiqish;
 vazirlik, idoralar, mahalliy davlat hokimiyati organlari, ilmiy-tadqiqot va ta’lim muassasalari, fuqarolik jamiyati institutlarining mamlakatning biologik xavfsizligini ta’minlash bo‘yicha maqsadli vazifalarni bajarishdagi o‘zaro hamkorligini ta’minlash;
 Bakteriologik (biologik) va toksik qurol-yarog‘larni ishlab chiqish, tayyorlash va to‘plashni man etish hamda ularni tugatish to‘g‘risidagi Konvensiya qoidalarining amalga oshirilishini ta’minlash;
 muhim davlat ahamiyatiga ega bo‘lgan hamda mamlakatning biologik xavfsizligini ta’minlash bo‘yicha choralar ko‘rish davomida yuzaga keladigan dolzarb masalalar hamda muammolarni, shu jumladan omma o‘rtasida muhokama qilish.
 7. Kengashga yuklatilgan vazifalarni amalga oshirishda ko‘rib chiqiladigan masalalar doirasiga quyidagilar kiradi:
 a) karantin, o‘ta xavfli va boshqa yuqumli kasalliklarning yuzaga kelishi va tarqalishining oldini olish hamda ularga qarshi kurashish, shu jumladan: 
 aholi o‘rtasida o‘lim holatlarining asosiy sabablari hisoblangan yuqumli kasalliklar, shuningdek, hayvonlar va o‘simliklarning qishloq xo‘jaligi va atrof-muhitga zarar keltiruvchi infeksiyalari tarqalish darajasini pasaytirish;
 yangi, qaytalanadigan yuqumli kasalliklarning vujudga kelishi va tarqalishi, shuningdek, kam uchraydigan va (yoki) O‘zbekiston Respublikasi hududida oldin uchramagan yuqumli kasalliklar kirib kelishining oldini olish; 
 tibbiy yordam ko‘rsatish va veterinariya faoliyatini amalga oshirish bilan bog‘liq yuqumli kasalliklarning oldini olish;
 mikroorganizmlar shtammlarining dori vositalari, kimyo va (yoki) biologik vositalarga turg‘unligini (rezistentligini) bartaraf etish; 
 inson va qishloq xo‘jaligi hayvonlarining tabiiy mikrobiotasi, shuningdek, hayvonlar va o‘simliklarning kam uchraydigan va yo‘qolib borayotgan turlarini saqlab qolish va tiklash;
 inson va hayvonlar organizmlarining immun tanqisligi holatlari, shuningdek, ular bilan bog‘liq yuqumli kasalliklarning tarqalish darajasini pasaytirish;
 inson va hayvonlar uchun umumiy bo‘lgan kasalliklarning profilaktikasini amalga oshirish, shu jumladan amaldagi hayvonot qabristonlarini qayta barpo etish va yangilarini qurish;
 b) atrof-muhitni salbiy biologik ta’sirdan muhofaza qilish;
 v) patogen mikroorganizmlar va viruslar kolleksiyalarini shakllantirish, saqlash va rivojlantirish;
 g) patogen biologik agentlarni (patogenlarni), shu jumladan yuzaga kelishi xavfi yuqori bo‘lgan biologik obyektlarda qo‘llash bilan amalga oshiriladigan avariyalar va (yoki) diversiyalarning oldini olish;
 d) xavfli texnogen faoliyatni, shu jumladan genetik materiallar va sintetika biologiyasi texnologiyalaridan nazoratsiz foydalanish, shuningdek, xavfli biologik moddalardan foydalanish bilan bog‘liq terrorchilik aktlarini tayyorlash va sodir etishni ogohlantirish va ularning oldini olish; 
 e) biologik xavflarni monitoring qilish tizimini yaratish va rivojlantirish, shu jumladan biologik xavflarni monitoring qilish bo‘yicha mustaqil tizimning faoliyatini tashkil etish; 
 j) biologik xavflarni monitoring qilish natijasida aniqlangan boshqa biologik xavf-xatarlarni zararsizlantirish;
 z) qonunchilikning o‘zaro bog‘liq sohalarida nazarda tutilgan, shu jumladan quyidagilarga qaratilgan chora-tadbirlar: 
 fuqarolarning sog‘lig‘ini saqlash, aholining sanitar-epidemiologik osoyishtaligini ta’minlash, ushbu sohalardagi qonun hujjatlariga muvofiq biotibbiyot hujayra mahsulotlarini muomalaga kiritish;
 hayvonlarni kasalliklardan himoya qilish, veterinar-sanitar jihatdan xavfsiz chorvachilik mahsulotlarining ishlab chiqarilishini ta’minlash;
 qonun hujjatlari va xalqaro shartnomalarga muvofiq o‘simliklarni karantin va himoya qilish;
 texnik reglamentlarga muvofiq mahsulotlarning xavfsizligini ta’minlash;
 atrof-muhitni salbiy ta’sirlardan muhofaza qilish, ushbu sohadagi qonun hujjatlariga muvofiq biologik xilma-xillikni saqlash;
 gen-muhandislik faoliyatini amalga oshirish, genetik modifikatsiyalangan organizmlar, shuningdek, biologik xilma-xillikni saqlash va undan barqaror foydalanishga salbiy ta’sir ko‘rsatishga qodir sintetik biologik agentlarni chegaradan olib o‘tish, tranzit qilish, ishlov berish va ulardan foydalanish;
 i) Bakteriologik (biologik) va toksik qurol-yarog‘larni ishlab chiqarish, tayyorlash va to‘plashni man etish hamda ularni tugatish to‘g‘risidagi Konvensiya qoidalarini amalga oshirishga qaratilgan chora-tadbirlar. 
 8. Kengash o‘ziga yuklangan vazifalarni bajarish uchun quyidagi huquqlarga ega:
 ushbu Nizomning 7-bandida nazarda tutilgan masalalar bo‘yicha davlat boshqaruvi organlari va xo‘jalik birlashmalari rahbarlarining hisobotlarini eshitish;
 davlat boshqaruvi organlari va xo‘jalik birlashmalari, mahalliy ijroiya hokimiyati organlaridan Kengashning vakolatiga kiradigan masalalar bo‘yicha zarur materiallar va hujjatlarni belgilangan tartibda so‘rab olish;
 o‘z majlislariga davlat boshqaruvi organlari va xo‘jalik birlashmalari, mahalliy ijroiya hokimiyati organlari, jamoat birlashmalari, ilmiy muassasalar, oliy ta’lim muassasalari va boshqa tashkilotlarning vakillarini taklif qilish;
 mamlakatning biologik xavfsizligini ta’minlash sohasidagi davlat siyosatini shakllantirish va amalga oshirish yuzasidan O‘zbekiston Respublikasi Prezidentiga takliflar kiritish;
 axborot-tahliliy va ekspert ishlarini o‘tkazish uchun ilmiy, oliy ta’lim muassasalari va boshqa tashkilotlarni, shuningdek, ilmiy va ilmiy-texnikaviy siyosat masalalari bo‘yicha takliflarni o‘rganish va ishlab chiqish uchun olimlar va mutaxassislarni belgilangan tartibda jalb qilish; 
 Kengash tomonidan qabul qilingan qarorlarning izchil bajarilishi ustidan nazoratni amalga oshirish.
 9. Kengash o‘ziga yuklangan vazifalar va funksiyalarning samarali bajarilishi uchun javob beradi.
 10. Kengash tarkibi O‘zbekiston Respublikasi Prezidentining qarori bilan tasdiqlanadi.
 11. Kengash rais, uning o‘rinbosarlari, kotib va Kengash a’zolaridan iborat bo‘ladi. Kengash a’zolari uning ishida jamoatchilik asosida qatnashadi.
 O‘zbekiston Respublikasining Bosh vaziri Kengashning raisi hisoblanadi.
 12. Kengash majlislarini tayyorlash va o‘tkazish Kengash kotibi tomonidan amalga oshiriladi.
 13. Kengash o‘ziga yuklangan vazifalarga muvofiq o‘z a’zolari, shuningdek, jalb qilingan davlat boshqaruvi organlari vakillari, mutaxassislar va ekspertlar tarkibidan iborat ishchi guruhlar va boshqa ishchi organlar tuzishi mumkin.
 14. Kengash majlislari zaruratga ko‘ra, lekin har yarim yilda kamida bir marta o‘tkaziladi.
 15. Kengash majlisini rais, u bo‘lmagan taqdirda, Kengash raisining o‘rinbosari olib boradi.
 16. Kengash a’zolari majlislarda shaxsan ishtirok etadi. Kengash a’zosining majlisda ishtirok etish imkoniyati bo‘lmagan taqdirda, u ko‘rib chiqiladigan masalalar yuzasidan yozma shakldagi fikrini oldindan taqdim etish huquqiga ega. 
 17. Kengash majlisi Kengash a’zolarining kamida yarmi ishtirok etganda vakolatli hisoblanadi.
 18. Kengashning navbatdagi majlisi kun tartibi va materiallari Kengash a’zolariga yig‘ilishdan kamida uch kalendar kun oldin bo‘lajak majlis to‘g‘risidagi xabarnoma bilan birga yuboriladi.
 19. Kengashning qarorlari ko‘rib chiqilayotgan masalalar bo‘yicha kelib tushgan yozma shakldagi fikrlarni hisobga olgan holda majlisda qatnashgan Kengash a’zolarining ko‘pchilik ovozi bilan qabul qilinadi. Ovozlar teng bo‘lgan hollarda raisning ovozi hal qiluvchi ovoz hisoblanadi.
 20. Kengash qarorlari bayonnoma bilan rasmiylashtiriladi va Kengash raisi tomonidan tasdiqlanadi. Bayonnomani imzolash paytida Kengash a’zolari o‘zlarining alohida fikrini bildirishga haqlidirlar. 
 Kengash bayonnomasining asl nusxasi va uning materiallari Vazirlar Mahkamasida saqlanadi.
 21. Kengashni qayta tashkil etish va tugatish O‘zbekiston Respublikasi Prezidentining qarorlariga muvofiq amalga oshiriladi.